Peagi saabuv kevad ei pruugi paljudele meile nii meelepärane olla, kui see viimastel aastatel olnud. Päike ei pruugi nii kuum olla, linnulaul kõlab ka pigem kraaksumisena.    Majandus langeb, töökohad kaotavad oma omanikke. Ühiskonda on tabanud eliitpoliitikute poolt tekitatud tühisõnadesadu: hoolimine, kärpimine, solidaarsus.  Huvitav, mida küll koalitsioon nende sõnade väljaütlemisel mõtleb? Rahva jaoks, kes oma igapäevast tööd Toompeal ei tee on need  vägagi suure tähendusega.    Koalitsiooni poolt seni teostatud eelarvelised kärped on siiani osutunud poolikuks. Tundub, et kõik uus, mis nende poolt majanduse elavdamiseks või turgutamiseks tekitatakse või välja mõeldakse, peetaksegi innovatsiooniks. Tegelikkuses aga võrdub see idiootsuse tipuga, mis tekitab rahvas vaid vaenu ja üha süvenevat ükskõiksust oma riigi saatuse suhtes.  Nii nagu rahvas võõrandub poliitikast sama tundub valitsuse teadmatus ja orienteeritus tegelikkusest.    Ega uut pole midagi siin taeva all - paljudele Toompeale valitud saanutele on ikka esmatähtis oma ninaalune. Rahvale külvatakse pettusi jätkuvalt edasi. Arvatakse et elu tipp-poliitikuna on meelakkumine.  Ajan selja sirgu, kammin juuksed ilusaks, ülikond selga ja lips ette ning tööle - kohtuma valijatega. Rahvaga rääkides kasutan keerulisi ja tarku sõnu, et tädi Maali kuuleks, kui tarka juttu ajan. Kindlasti märkavad nad mu asjalikkust ja head sõnavara.  Töölt tulles kutsun mõne sõbra restasse,  et välja teha ja näidata, kui hästi mul läheb. Sorry: päevaselt kohtumiselt valijatega siirdun otse õhtusele kohtumisele. Ehk jälle tööle… Mis see mulle ikka maksab - igakuise kuluaruandega saan ju selle raha tagasi.  Ehk tegelikult teevad need samad mu omad sõbrad mulle välja!    Ühiskonna probleemidele lahenduste otsimise asemel üritatakse iga hinna eest seista oma jätkuva ``äraistumise`` heaolu kindlustamisega. Mentaliteet: peale mind sadagu või pussnuge.    Solidaarsusest  rääkides, siis erasektoris on juba pikka aega tagasi alustatud kokkuhoiu poliitikaga, kus kärpeid tihti enam, kui 20% ulatuses sisse viidud.  Toompea seinte vahel töötajatel pole koalitsiooni liikmete sõnul seda lihtne teha - puudub õiguslik alus. Mnjah….    Hea näide meie valitud tarkadest, asjalikest, usaldavatest, ilusatest poliithärgadest oli eilne Erisaade, kus poliitikutele pakuti kuludokumente ning kus Reformierakonna noor (Riigikogu pesamuna) oma ilusaid sõnu kasutades pigem omale vee peale  tõmbas, kui asjatundlikkust väljendas.    Usun, Eesti rahvas on siiski niivõrd julge ja kohusetundlik ning peagi saabuvate valimistega tõestab, et sotsiaalmajanduslikult stabiilse ja toimiva riigi suudavad üles turgutada vaid uued poliitikad ja uued poliitikud. Kus sõna hoolivus tähendab hoolivust ja solidaarsus solidaarsust. Kus innovaatika tähendab tõelisi uuendusi, mis kogu riigi rahvale heaolu tekitav mitte pelgalt sõnakõlks.